钦定古今图书集成/明伦汇编/宫闱典/第074卷 > 《请举大礼疏》叶向高
## 钦定古今图书集成/明伦汇编/宫闱典/第074卷 > 《请举大礼疏》叶向高

为“大礼。届期，群情望切；恳乞圣明亟赐举行”事：“臣等
备员留京，窃闻皇长子册立冠婚，久轸圣怀。近者明
旨涣颁，好逑豫定，人人举手加额，喜吾君之有庆，卜
国祚于无疆。”臣等何幸，躬逢盛典。乃自冬及春，为期
已迫。在廷诸臣连章上请，一概留中。臣等庸愚，莫窥
圣意，不胜款款之衷，相与揆度，谓皇长子茂龄今已
十九。自古以来，帝王之子未有当此之年而名号未
正、元服未加、婚媾未遂者。参之事理，必不再迟。况我
皇上慈爱笃至，历年敕谕，委曲详明。顷又暂停讲读，
勖以将息，其乘春阳而举令典，盖万万无疑矣。然则
今日在廷诸臣之请，亦不过仰体圣慈，恭成“独断”云
尔。岂敢谓此时此礼，犹俟人言而后“行哉？惟是普天
率土，延颈企踵，共待兹举，早一日则慰臣民一日之
望。”矧春阳已届，事贵及时，万一蹉跎，恐愆佳候。愿我
皇上速断而亟行之。如或以大工未竣，经费未充，尚
欲少待，则臣等闻翼翼宸居，成在不日，无容待也。度
支二十馀万之金钱，必非一时所能遽办，不宜待也。
以大圣人行大典礼，“何必为此而徘徊其间哉？臣等
遥望逖听，情不能已，辄敢冒昧上闻，伏乞圣明遵礼
昭信，俯垂鉴俞，宗社幸甚，臣等幸甚！”